**A Hagyományok Háza 2019. szeptemberi programjai**

# *TÁNC*

# Hagyományok Háza évadnyitó táncház

*Időpont: 2019. szeptember 21., 28., 19:00 órától*

*Helyszín: Hagyományok Háza*

A Hagyományok Háza fontosnak tartja, hogy a hagyományozódás nagyrészt a táncházmozgalom képviselői által történjen, ezért kötelességüknek tartják, hogy saját, mintaszerű, rendszeres táncházat működtessenek. A hangsúly a tánctanításon van, több hónapon keresztül tanítják egy-egy tájegység táncát, a ciklusok zárásait bállal ünnepelik, és minden alkalomra meghívják az adott tájegységről származó helyi zenészeket.

Szeptember 21-én évadnyitó táncházzal jelentkeznek.

A szeptember 21. és október 12. között, szombatonként Méhkeréki román táncanyaggal ismerkedhetnek meg az érdeklődők. Táncot tanít Galát Péter és Baloghné Vattai Barbara. A Méhkeréki tanfolyamot az Almárium sorozat keretében szervezett bállal zárja a Hagyományok Háza. Az esten közreműködnek a méhkeréki hagyományőrző vendégek.

A szeptember 21-i nyitótáncház egy vonós és moldvai mulatsággal veszi kezdetét a Hencida Népművészeti Egyesülettel közös szervezésben.

# Erdélyi Táncháztalálkozó

*Időpont: 2019. szeptember 13-15.*

*Helyszín: Székelyudvarhely*

41 évvel ezelőtt, 1978-ban Székelyudvarhelyen volt a világon a legelső táncháztalálkozó.  
Ezt idézi fel idén szeptember 14. és 16. között Székelyudvarhelyen az Erdélyi Táncháztalálkozó, ahova várják ünnepelni a táncházak lelkes látogatóit, a népzene kedvelőit.  
A tánc és zene mellett kézműves foglalkozással, meseelőadással és sok más érdekes programmal várjá a kicsiket és nagyokat egyaránt.

# Magyar Állami Népi Együttes: Tánckánon – Hommage à Kodály Zoltán

*Időpont: 2019. szeptember 13., 19:00 órától*

*Helyszín: Hagyományok Háza, Színházterem*

A Magyar Állami Népi Együttes produkciójában a kodályi életmű szolgál hivatkozási alapul. Egy képzeletbeli közösség életének apró mozzanataiból bontakozik ki a történet, melynek zenei keretét Kodály Zoltán (és kortársa, Bartók Béla) kompozíciói, illetve a zeneszerző által gyűjtött népdalok alkotják. A jelenetek során emberi kapcsolatok kialakulását, azok elvesztését, örömöket és bánatokat, valamint a mindennapok és ünnepek rituáléit követhetjük nyomon.

A Tánckánonban olyan ismert és népszerű Kodály-művek idéződnek fel, mint a Háry János, a Hét zongoradarab (Op. 11), a Kilenc zongoradarab (Op. 3) vagy az Esti dal.

# Magyar Állami Népi Együttes: Ezerarcú Délvidék

#### Időpont: 2019. szeptember 18. (szerda) 19.00

#### Helyszín: Müpa

Az előadás a magyar színpadi néptáncművészet történetében először mutatja be a Délvidéken élő népek: magyarok, szerbek, horvátok, ruszinok, szlovákok, románok, cigányok sokszínű tradicionális kultúráját. A Délvidék változatos tánc- és zenei hagyományokkal rendelkezik, és magában hordozza a közép-európai és a balkáni kultúra sajátos jegyeit, melyek ezen a területen különlegesen hatottak egymásra.

Az előadás fontos dramaturgiai motívuma a víz: a Tisza, a Dráva, a Száva, a Maros, a Mura - megannyi buzgó, patak és folyó ömlik egy irányba, hogy végül a Dunában váljék eggyé. A víz gazdag szimbolikája - az élet forrása, a megtisztulás eszköze és az újjászületés eleme - minden kultúrának sajátja. E tartalmi gazdagság segítségével jutunk el - változó idősíkokon keresztül - az előadásban egy-egy tájegység sajátos tánc- és zenekultúrájának bemutatásáig. A színpadkép segíti az állandóan változó képek egymás utáni megjelenítését - mindezt animációval, vetítéssel, árnyjátékkal kiegészítve. A látványnak nagyon fontos részei az eredeti viseletek, melyek az adott népcsoportok tájjellegű különbségeit hivatottak megjeleníteni.

A bemutató a Müpa és a Hagyományok Háza - Magyar Állami Népi Együttes együttműködésében valósult meg.

# Barozda együttes koncertje – Kájoni János és a népzene

#### Időpont: 2019. szeptember 20., 19.00

#### Helyszín: Hagyományok Háza, Átrium

Kájoni János Cantionale Catholicum és a Kájoni kódex dalai valamint a népi gyakorlatban fennmaradt változatai.

Szerkesztette: Pávai István és Simó József

Az 1976-ban Csíkszeredában megalakult Barozda együttes a kezdetektől az autentikus magyar népzene gyűjtésére és bemutatására vállalkozott, elindítója volt az első székelyföldi táncházaknak, meghatározó szerepet töltve be az erdélyi táncházmozgalomban. A népzenével párhuzamosan az együttes a régizene mellett is elkötelezte magát, a Csíkszeredai Régizene Fesztivál egyik kezdeményezője és szervezője volt annak 1986-ban bekövetkezett betiltásáig. A nemzetközi hírnévre is szert tett együttes tagjai közül többen is nyugatra menekültek, ott folytatva tevékenységüket, több európai országban is felléptek. Az 1989-ben bekövetkezett rendszerváltás újra lehetővé tette a zenekar itthoni szereplését. Az együttes azóta rendszeresen jelentkezett a hazai színpadokon, úgy népzenei, mint régizene koncertekkel.

Kájoni János, Ferencesrendi szerzetes, zeneszerző születésének 350. évfordulóján először játszott a Barozda a Kájoni-kódex dallamaiból a csíkszeredai Mikó-vár udvarán. Idén, Kájoni születésének 390. évfordulóján új műsorral jelentkezik az együttes, amelyben a kódex és a szintén az általa szerkesztett Cantionale Catholicum dallamai szólalnak meg, ezúttal a néphagyományban fennmaradt változataikkal együtt.

# III. Szent Mihály-napi Táncháztalálkozó és Sokadalom

*Időpont: 2019. szeptember 28.*

*Helyszín: Zenta*

Szent Mihály havának 28. napján egész Vajdaságra szóló táncházat hirdetnek meg a Hagyományok Háza Hálózat. Az egész napos rendezvényen fellép a Guzsalyas együttes, a Doroszló hagyományőrző csoport és zenekar, a Tiszafüredi Ifjúsági Néptáncegyüttes, valamint sok más színes programmal várják majd az érdeklődőket. A nap végi jó hangulatról a Palatkai zenekar és a Bürkös zenekar fog gondoskodni. Az esti gálaműsor után hajnalig tartó Táncház veszi kezdetét.

***ZENE***

# VI. Kárpát-medencei Táncházzenészek Találkozója

*Időpont: 2019. szeptember 7.*

*Helyszín: Nyíregyháza, Skanzen*

Immár hagyomány, hogy a Hagyományok Háza számára szeptember első hétvégéje kizárólag a táncról és a muzsikáról szól. Idén ismét új helyszínen, a nyíregyházi Skanzenben öt portán tizenöt zenekar gondoskodik majd a muzsikáról. Ott lesz többek között a Bazseva, a Bürkös, a Tükrös, a Bakator és a Khamoro zenekar, de tánc- és énektanítás, hangszerbemutató, mese, kézművesség és vásár is várja a közönséget.

Az idén hatodik alkalommal megrendezett Kárpát-medencei Táncházzenészek Találkozója lehetőséget biztosít a kötetlen, baráti együttlétre, az ismerkedésre, a szakmai problémák megvitatására a táncházzenészek nagy családja számára, miközben a nagyközönség is betekintést nyerhet tevékenységükbe. Ezen a napon a régi épületek életre kelnek, szinte még a falak is muzsikálnak, hiszen számos portán a meghívott zenekarok és tanítványaik, idős mestereik, valamint énekesek zenélnek egész nap.

**Szakmai nap népzenészek számára**

*Időpont: 2019. szeptember 8.*

*Helyszín: Nyíregyháza, Sóstói Múzeumfalu*

A Szakmai nap a VI. Kárpát-medencei Táncházzenészek Találkozójának szakmai programja.  
Szeretettel várják népzenészek, hazai és határon túli magyar és nemzetiségi zenekarok, szóló hangszeresek, énekesek jelentkezését.

**Választható mesterkurzusok:**  
•    Énekes nyírségi mesterkurzus,  szakmai vezető: Juhász Erika  
•    Citera nyírségi mesterkurzus,  szakmai vezető: Dragony Gábor   
•    Furulya moldvai mesterkurzus, szakmai vezető: Bolya Dániel, közreműködik: Hodorog András  
•    Vonós palatkai mesterkurzus, szakmai vezető: Árendás Péter és Koncz Gergő, zenész mesterek: Palatkai Banda

**A 2018-as Anna-bál Prímásverseny koncertje Erdélyben**

*Időpont: 2019. szeptember 11-15.*

*Helyszín: Erdély*

Balatonfüred Város Önkormányzata, a Hagyományok Háza és a Liszt Ferenc Zeneművészeti Egyetem Népzene Tanszéke a 2018-ban megrendezendő Anna-bál kísérő rendezvényeként prímásversenyt hirdetett hagyományos magyar népzenét játszó 16 és 35 év közötti hegedűsök számára.

A 2018-as versenyen 9 kitűnő, magyar népzenét játszó prímás mutatkozott be. Kelemen László, a Hagyományok Háza főigazgatója lehetőséget adott a fiatal prímásoknak, hogy Kárpát-medence szerte megmutassák tehetségüket, virtuóz játékukat, így először szervez a Hagyományok Háza turnét az Anna-bál prímásverseny résztvevőinek. Az első turné 2019. szeptember 11-15. között Erdélyben valósul meg.

Időpontok és helyszínek:

- szeptember. 11. Nagyvárad: Partiumi Keresztény Egyetem díszterme

- szeptember. 12. Marosvásárhely: Maros Művészegyüttes díszterme

- szeptember 13-14. Székelyudvarhely Táncház Találkozó

- szeptember 15. Kolozsvár: János Zsigmond Unitárius Kollégium díszterme

***TEMATIKUS NAP***

**Széki nap**

Táncvásár -„Járd ki lábam, járd ki most”

#### Időpont: 2019. szeptember 28., 9.00-16.00

*Helyszín: Hagyományok Háza*

2019-ben tizenharmadik alkalommal rendezi meg a Hagyományok Háza a Táncvásár programját, hogy a tanév kezdetén módszertani segítséget tudjon nyújtani néptáncoktatók számára. Idén a széki táncok tanításának módszertana a téma, különös tekintettel az alsós korosztály életkori sajátosságaira.

[Németh Ildikó](http://hagyomanyokhaza.i0.hu/hu/node/408) és [Szabó Szilárd](http://hagyomanyokhaza.i0.hu/hu/node/409), a Tordasi Sajnovics János Általános Iskola és Alapfokú Művészeti Iskola tanárai lesznek a gyakorlati oktatók, Szék hagyományos tánckultúrájáról elméleti ismereteket pedig Székely Anna előadásában hallhatnak az érdeklődők.

A programra pedagógus végzettséggel rendelkezőket vár a Hagyományok Háza. A program 6 kreditpontot ér.

Jelentkezési határidő: 2019. szeptember 22.

Utolsó óra DVD bemutató

#### Időpont: 2019. szeptember 28., 16.00

*Helyszín: Hagyományok Háza*

Novák Ferenc Tata előadása

#### Időpont: 2019. szeptember 28., 18.00

*Helyszín: Hagyományok Háza*

Szék táncos hagyománya 1958 és 1975 között Korniss Péter fotói alapján – Novák Ferenc Tata előadása. A hatvanas évek elején megírt szakdolgozata alapján mesél az európai viszonylatban is kiemelkedő néprajzi és művelődéstörténeti gyűjtőmunkájának élményeiről, eredményeiről.

***MESE***

**A népmese mai élete**

Toldi István: Mesefa Bácskertesről, egy palóc Vajdaságból

*Időpont: 2019. szeptember 13., 18.00*

*Helyszín: Hagyományok Háza*

Beszélgetés-sorozat a népmesemondásról

Szeptembertől folytatódik a Hagyományok Háza előadás- és beszélgetéssorozata, melyben a népmesei hagyomány szakértőivel beszélgetnek. A volt és jelenlegi népmese-tanfolyamos hallgatóik mellett minden érdeklődőt, meseszeretőt szívesen látnak. Olyan témákkal, kérdésfölvetésekkel, előadókkal lehet itt találkozni, akik-amik az élőszavas mesemondással foglalkozók, az azt kedvelők érdeklődésére számot tarthatnak.

**Szőjük-fonjuk a mesét… Lányok, asszonyok**

*Időpont: 2019. szeptember 19., 18.00*

*Helyszín: Hagyományok Háza, Gyerekjátszó műhely*

A Hagyományok Háza mesemondó-mesehallgató sorozatában egy-egy, a népművészethez kapcsolódó témára fűzik fel a meséket. A tematikus estek mindegyikén két-két mesemondó adja egymásnak a szót, szövi-fonja a mesét, ügyesen kalauzolva a közönséget a mesék a gazdag motívumkinccsel díszített, szóval festett világában.

A szeptemberi alkalmon a téma központjába azok kerülnek, akik a hétköznapoknak keretet, az otthonnak meleget, a tűzhelynek ki nem alvó parazsat adnak: a nők, asszonyok, anyák.

Mesélők**:** Hajós Erika (Budapest, Kolozsvár) és Pál Anna (Kézdivásárhely)

***CSALÁDI ÉS GYEREKPROGRAMOK***

# Aprók tánca

# Gyermektáncház a Hagyományok Házában

*Időpont: 2019. szeptember 6., 13., 20., 27., péntekenként, 17:00-18:30*

*Helyszín: Hagyományok Háza*

A Hagyományok Háza gyermektáncházaiban hétről-hétre fogadják régi és új családokat, gyerekeket! Szeretettel várják azokat a játszani, táncolni, énekelni, kézműveskedni vágyó gyerekeket és szüleiket, akik szeretnének megismerkedni az évkörhöz tartozó ünnepeink és jeles napjaink szokásaival! Minden héten más hangszeren szól a talpalávaló: duda, tekerő, furulya, citera, hegedű, koboz, gardon.

***TANFOLYAMOK, KURZUSOK***

**Népi ékszerkészítő tanfolyam**

*Tanfolyam kezdete: 2019. szeptember 3., 15.00*

*Helyszín: Hagyományok Háza, Kosárfonó-nemezkészítő műhely*

A tanfolyamon a résztvevők megismerhetik a magyar népviseletek és ékszerek táji jellegzetességeit, típusait.

A 60 órás népi ékszerkészítő tanfolyam mindazok számára szól, akik már valamilyen jártasságot szereztek a gyöngyfűzés területén.

A tanfolyami képzés során a résztvevők megismerhetik a magyar népviseletek és ékszerek táji jellegzetességeit, típusait. Megtanulhatják a népi ékszerek díszítő–jelölő funkcióit és hagyományosan felhasznált anyagait. Jártasságot szereznek a gyöngyből készült ékszerek tervezési módjaiban és a különböző fűzési technikával készült gyöngyszalagok, gyöngygallérok, csipkegyöngyök elkészítése során. Részletesen megismerik a kalotaszegi párta készítési módját, megtanulják a gyöngyfűzéshez kapcsolódó textilmunkák alapjait, a gyöngyhímzés területéről szerezhetnek alaptechnikákat, melyeket mai viselhető darabokra alkalmazni tudnak. A tanfolyam vizsgával zárul, melyen a gyakorlati bemutató része a tanfolyam közben elkészített és befejezett magas színvonalú tárgyak bemutatása, valamint egy tájegységről kiválasztott ékszerről pontos néprajzi- elméleti, gyakorlati és technikai leírás készítése.

**Viseletvarró tanfolyam**

*Tanfolyam kezdete: 2019. szeptember 9., 16.00*

*Helyszín: Hagyományok Háza, Gyerekjátszó műhely*

A viseletkészítő tanfolyam során a résztvevők alapvető ismereteket szereznek a magyar népviseleti ruhadarabokról tájegységek, társadalmi rétegződés, életkor és alkalmak szerint.

Megtanulják a legjellemzőbb női és férfi ruhadarabok elkészítésének módját és a különböző varrási technikákat. Amit készítenek: alsószoknya, pendely, bőgatya, mellény, szoknya

**OKJ-s képzések**

Szeptemberben elindulnak a Hagyományok Háza kétéves, szakmát adó képzései. melyek a következők:

* Gyékény-, szalma-, csuhétárgykészítő OKJ-s képzés
* Kosárfonó OKJ-s képzés
* Szőnyegszövő OKJ-s képzés
* Népi játék és kismesterségek oktatója OKJ-s képzés
* Nemezkészítő OKJ-s képzés
* Csipkekészítő OKJ-s képzés
* Népi bőrműves OKJ-s képzés
* Népi játszóházi foglalkozásvezető tanfolyam

A kétéves, OKJ-s kézműves képzések célja kettős: egyrészt a résztvevőknek egy fenntartható, a környezettel harmóniában lévő, a 21. század számára hasznos és használható tudás átadása, másrészt megőrzi és továbbélteti a hagyományos kézműves szakmákat és mesterségeket.

***A NYITOTT MŰHELY PROGRAMJAI***

**Ars Sacra fesztiválhoz csatlakozva:**

Étkek és étkezések a Bibliában- Fráter Erzsébet előadása

*Időpont: 2019. szeptember 16., 16.30-18.00*

*Helyszín: Magyar Népi Iparművészeti Múzeum, Nyitott Műhely*

Mindenki eszik! A táplálkozás létfontosságú szerepet tölt be az ember életében. A Bibliában is sokat olvashatunk az ételekről és fogyasztásuk módjáról. Ezek a leírások, történetek amellett, hogy izgalmas históriai tényeket tárnak elénk, a Szentírás eredeti szándékát, Isten üzenetének közvetítését, megértését is segítik. A bibliai étkezések által sokszor Isten történelemformáló vezetése is megnyilvánul, hiszen a Szentföld gabonában, borban, olajban, gyümölcsökben való bősége, máskor éhínség, tilalom vagy böjt miatt éppen az evés hiánya befolyásolta az eseményeket.

Sok más mellett ezekről is hallhatnak, akik részt vesznek a vácrátóti Nemzeti Botanikus Kert kurátorának szentföldi fotókkal illusztrált előadásában. Az előadó, Fráter Erzsébet biológus, több ismert könyvében (A Biblia növényei; Egzotikus piacokon; Mesés növények, stb.) tárta elénk a növények világának gazdagságát és az emberiség életében betöltött szerepüket, most újabb kitekintésben teszi ezt.

# Beszélgetés Beke Máriával, a "77 magyar népi játék" kamarakiállítás alkotójával

*Időpont: 2019. szeptember 17., 16.00*

*Helyszín: Magyar Népi Iparművészeti Múzeum, Nyitott Műhely*

A beszélgetős sorozat szeptemberi vendége Beke Mária művészetpedagógus, „utazó tehetséggondozó”.

Beke Mari rutinos művészpedagógus, népművész, aki múzeumi foglalkozásokon és kézműves alkotótáborokban sok-sok gyereket vezetett már be a hagyományos népi kultúra világába. A magyar népművészet kimeríthetetlen kincsesbánya számára, amikor újabb és újabb kézműves feladatokat talál ki 6 és 14 év közötti tanítványai számára. Könyvébe 77 népi játékot gyűjtött össze a riasztó busó maszktól a lebegő szalmaangyalon át a karcolt tökdudáig. Tanítványaival el is készítették a könyvben található díszeket, játékokat, amikből egy kamarakiállítás keretében nyerhetnek újabb ötleteket a látogatók.

Bangó Alíz gyűjteménykezelő asó beszélgetés során az alkotóval fog beszélgetni a gyerekjátékokról, kézművességről és hagyományról a Nyitott Műhelyben.

Növényi festékek készítése Kemendi Ágnessel

*Időpont: 2019. szeptember 20., 16.30-19.30*

*Helyszín: Magyar Népi Iparművészeti Múzeum, Nyitott Műhely*

A foglalkozás résztvevői visszautazhatnak az időben és színes tintákat és vízfestékek készítését sajátíthatják el növényekből, majd tollal gyakorolhatják a régi korokban használatos szépírást.  
A foglalkozáson a növények és az írásművészet, a könyvdíszítés titkait kutathatják. Vajon hogyan készült a legtartósabb írótinta a tölgyfák gubacsaiból? Milyen növények adták a régi kódexek lapjain látható, élő színeket, hogyan használhatjuk ma is ezt a tudást? A képíró festékeket bemutató vetített előadás után a résztvevők elkészíthetik a festékeket, az írótintát, s egy templomkazetta motívumának megfestésével teszik maradandóvá az élményt.  
  
A foglalkozást Kemendi Ágnes vezeti (Festőnövények, Festés növényekkel c. könyvek szerzője)

**Fafaragós foglalkozás fiataloknak és felnőtteknek**

*Időpont: 2019. szeptember 28., 10.00-14.00*

*Helyszín: Magyar Népi Iparművészeti Múzeum, Nyitott Műhely*

Lapiczkafa készítése Kalotaszegi ékrovásos faragással, Máthé Ferenc volt erdélyi fafaragó és bútorfestő, oktató mintakincsével**.**

A Nyitott műhely egy igazi férfias foglalkozással készül 12 év feletti fiúknak és férfiaknak, akik a népi fafaragással szeretnének megismerkedni. A foglalkozáson lapiczkafát, azaz konyhai vágódeszkát készíthetnek a látogatók.

A foglalkozás vezetője Alexa László népi iparművész lesz.

**Kézművesek a nagyvilágban- Máramaros**

*Időpont: 2019. szeptember 23., 16.30*

*Helyszín: Magyar Népi Iparművészeti Múzeum, Nyitott Műhely*

Az Iharos Népművészeti Egyesület évről-évre szakmai utakat szervez "HÉTHATÁRON" címmel a Kárpát-medence számos szegletébe, melynek során megismerhetjük a helyi kézművesség különböző ágát, annak technikai megoldásait.

2019 májusába Máramarosban jártak, ahol kézműves műhelyeket, skanzeneket, néprajzi gyűjteményeket kerestek föl.

A Hagymányok Háza – Magyar Népi Iparművészeti Múzeumban tartott előadáson és filmvetítésen a gyűjtések bemutatása mellett a környék csodálatos természeti értékeire is ráláthatnak majd az érdeklődők.

***KIÁLLÍTÁSOK A HAGYOMÁNYOK HÁZÁBAN***

**A természet színei – Növényi festés a néphagyományban**

*Időpont: 2019. augusztus 15- szeptember 20.*

*Helyszín: Hagyományok Háza,*

Hogyan kapcsolódik India Székelyföldhöz? Mi a közös egy székely festékes szőnyegben és egy bengáli patachitrában? Mit jelentenek a megfestett színek, történetek? Hogyan használják a természet színpalettáját? Ezekre, és sok más kérdésre is választ ad a Hagyományok Háza új időszaki kiállítása.

Kiállításmegnyitó: 2019. augusztus 15., 17 óra

**Japán antik gyermekkimonó kiállítás**

*Időpont: 2019. szeptember 9-25.*

*Helyszín: Hagyományok Háza, Maácz László galéria*

Szeptemberben egy különleges kiállítás érkezik a Hagyományok Házába. A Japán Antik Gyermekkimonó kiállítást, amelyre kb. 40 darab kimonó érkezik a Budai Vigadóba. Szeptember 21-én a kiállításhoz kapcsolódva a Sowa Kimono Gakuin című programot rendezik meg a Hagyományok Háza Színháztermében, mely egy érdekes kimonó show lesz.

Kiállításmegnyitó: 2019. szeptember 9., 16 óra

**Paulovics László festőművész kiállítása**

*Időpont: 2019. szeptember 27-től*

*Helyszín: Hagyományok Háza, Kallós Zoltán kiállítótér*

Paulovics László erdélyi magyar grafikus, festő, díszlettervező kiállítása nyílik meg a Hagyományok Házába szeptember 27-én. A művész gyakran él festményein a pop art formai eszközeivel, megörökített alakjai jellegzetesen közép-kelet-európai kisvárosi szereplők.

Festményei mellett néprajzi tárgyak is láthatóak lesznek a kiállításban, melyek Erdélyből érkeznek a Hagyományok Házába. Kerámiákat, festett bútorokat, népi faragványokat láthatnak majd az érdeklődők.

A kiállítás állandó filmvetítésében *A Szamostól a Dunáig* című portréfilmet is megnézhetik majd a látogatók.

Kiállításmegnyitó: 2019. szeptember 27., 17:00, Kallós Zoltán kiállítótér

***KIÁLLÍTÁSOK A MAGYAR NÉPI IPARMŰVÉSZETI MÚZEUMBAN***

**Ifjú mesterek remekei**

A Népművészet Ifjú Mestereinek kiállítása

*Időpont: 2019. augusztus 16-tól október 19-ig*

*Helyszín: Magyar Népi Iparművészeti Múzeum*

A Népművészet Ifjú Mestere díjat 1972-ben alapították, 2001-től a Hagyományok Háza gondozza a pályáztatását. A Népművészet Ifjú Mestere díj az egyes népművészeti ágakban kiemelkedő alkotó- vagy előadó-művészeti teljesítmény elismerésére 15-35 év közötti népművészeti alkotó- és előadóművészek részére, a kultúráért felelős miniszter az emberi erőforrások minisztere által nyújtható elismerés. A díjra jelölt pályázók komoly tudást és szakmai felkészültséget tükröznek. Az erős mezőnyt, a magas színvonalat és a követésre méltó újításokat is jelzi, hogy a bizottságnak komoly nehézséget okozott a javaslattétel meghozatala a címre vonatkozóan.

Az Ifjú mesterek remekei kiállításon a zsűri által javasolt pályamunkák kerülnek bemutatásra.

Kiállításmegnyitó: 2019. augusztus 16., 14.00 óra

A kiállítást megnyitja Landgráf Katalin, magyar iparművész, textilművész, szövöttanyag-tervező

**Harminc év csipkéi**

30 éves a Magyar Csipkekészítők Egyesülete

*Időpont: 2019. augusztus 30-tól október 12-ig*

*Helyszín: Magyar Népi Iparművészeti Múzeum*

A harminc éve alakult Magyar Csipkekészítők Egyesülete 191 tagot számláló, országos vonzáskörzetű szervezet, amelynek tagjai textilkultúránk egy sajátos ágazatának szinte minden stílusát és technikáját művelik (varrott, rece, vert stb.).

Az egyesület rég- és közelmúltjából, valamint jelenéből láthatunk míves munkákat a kiállításban.